CELEX: 32020D2200
Language: bg
Date: 2020-12-17 00:00:00
Title: Решение за изпълнение (ЕС) 2020/2200 на Комисията от 17 декември 2020 година за удължаването на сроковете за събирането на изявления за подкрепа за някои европейски граждански инициативи съгласно Регламент (ЕС) 2020/1042 на Европейския парламент и на Съвета (нотифицирано под номер С(2020) 9226) (само текстът на английски език е автентичен)

23.12.2020   
               
               
                  BG
               
               
                  Официален вестник на Европейския съюз
               
               
                  L 434/56
               
            
         РЕШЕНИЕ ЗА ИЗПЪЛНЕНИЕ (ЕС) 2020/2200 НА КОМИСИЯТА
         от 17 декември 2020 година
         за удължаването на сроковете за събирането на изявления за подкрепа за някои европейски граждански инициативи съгласно Регламент (ЕС) 2020/1042 на Европейския парламент и на Съвета
         
            
               (нотифицирано под номер С(2020) 9226)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2020/1042 на Европейския парламент и на Съвета от 15 юли 2020 г. за определяне на временни мерки във връзка със сроковете за етапите на събиране, проверка и разглеждане, предвидени в Регламент (ЕС) 2019/788 относно европейската гражданска инициатива, с оглед на избухването на COVID-19 (1), и по-специално член 2, параграф 2 от него,
         След консултация с комитета относно европейската гражданска инициатива, създаден с член 22 от Регламент (ЕС) 2019/788 на Европейския парламент и на Съвета (2),
         като има предвид, че:
         
                     (1)
                  
                  
                     С Регламент (ЕС) 2020/1042 се определят временни мерки във връзка с европейската гражданска инициатива за справяне с предизвикателствата, пред които бяха изправени организаторите на граждански инициативи, националните администрации и институциите на Съюза, след като Световната здравна организация обяви през март 2020 г., че разпространението на COVID-19 е придобило мащабите на световна пандемия. През месеците след това съобщение държавите членки приеха ограничителни мерки за борба с кризата в областта на общественото здраве. В резултат на това общественият живот е в застой в почти всички държави членки. Поради това с регламента бяха удължени някои срокове, предвидени в Регламент (ЕС) 2019/788.
                  
               
                     (2)
                  
                  
                     С Регламент (ЕС) 2020/1042 също така на Комисията се предоставя правомощието при определени обстоятелства допълнително да удължи с три месеца сроковете за събирането на изявления по отношение на инициативи, за които срокът за събиране тече към момента на ново избухване на COVID-19. Условията за всяко допълнително удължаване са сходни с условията, довели до първоначалното удължаване след избухването на COVID-19 през март 2020 г., а именно, най-малко една четвърт от държавите членки или няколко държави членки, представляващи повече от 35 % от населението на Съюза, прилагат мерки в отговор на пандемията от COVID-19, което значително възпрепятства способността на организаторите да събират изявления за подкрепа на хартиен носител и да информират обществеността за текущите си инициативи.
                  
               
                     (3)
                  
                  
                     След приемането на Регламент (ЕС) 2020/1042 през юли 2020 г. Комисията следи отблизо положението в държавите членки. Значителното увеличаване на разпространението на COVID-19 в Съюза през октомври 2020 г. доведе до засилване на ограничителните мерки във все по-голям брой държави членки. До края на октомври 2020 г. значително се увеличиха мерките за ограничаване на свободното движение на граждани в различни държави членки с цел спиране или забавяне на предаването на COVID-19.
                  
               
                     (4)
                  
                  
                     Въз основа на наличната информация Комисията стигна до заключението, че условията за допълнително удължаване на сроковете за събиране са изпълнени към 1 ноември 2020 г. Считано от тази дата, четири държави членки са докладвали, че прилагат национални мерки за изолация в домашни условия, които забраняват или значително ограничават свободата на гражданите да се движат свободно на тяхна територия. Освен това девет държави членки са докладвали, че макар да не прилагат национални мерки за изолация, те прилагат мерки с подобно ограничително въздействие върху обществения живот в своята държава или поне в значителна част от нея. Тези мерки засягат значително и способността на организаторите да събират изявления за подкрепа на хартиен носител и да информират обществеността за текущите си инициативи. Тези отрицателни последици са резултат от комбинация от ограничителни мерки, включително местни мерки за изолация, ограничения по отношение на достъпността на обществените пространства, затваряне или ограничено отваряне на магазини, ресторанти и заведения, сериозни ограничения на капацитета на публични и частни събирания и срещи, както и въвеждане на полицейски час. Въз основа на наличната понастоящем информация е вероятно тези мерки или мерки с подобен ефект да бъдат въведени за период от най-малко три месеца.
                  
               
                     (5)
                  
                  
                     Съответните държави членки представляват най-малко една четвърт от държавите членки и повече от 35 % от населението на Съюза.
                  
               
                     (6)
                  
                  
                     Поради тези причини може да се заключи, че условията за удължаване на сроковете за събиране са изпълнени по отношение на инициативи, за които срокът за събиране вече е бил започнал към 1 ноември 2020 г. Поради това тези срокове за събиране следва да бъдат удължени с 3 месеца.
                  
               
                     (7)
                  
                  
                     За инициативи, за които срокът за събиране е започнал между 1 ноември 2020 г. и датата на приемане на настоящото решение, срокът за събиране следва да бъде удължен до 1 февруари 2022 г.
                  
               
                     (8)
                  
                  
                     По отношение на инициативите, за които срокът за събиране на изявления за подкрепа е изтекъл между 1 ноември 2020 г. и датата на приемане на настоящото решение, настоящото решение следва да се прилага с обратно действие,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Когато събирането на изявления за подкрепа за европейска гражданска инициатива (по-нататък „инициатива“) вече е било започнало към 1 ноември 2020 г., максималният срок за събиране на изявления за подкрепа за тази инициатива се удължава с три месеца.
            
            
               2.   Когато събирането на изявления за подкрепа за инициатива е започнало между 1 ноември 2020 г. и 17 декември 2020 г., срокът за събиране на изявления за подкрепа за тази инициатива се удължава до 1 февруари 2022 г.
            
         
         
            Член 2
            Новите крайни дати на периодите за събиране на данни за следните инициативи са следните:
            
                        —
                     
                     
                        за инициативата, озаглавена „Бързо, справедливо и ефективно решение на проблема с изменението на климата“: 6 февруари 2021 г.;
                     
                  
                        —
                     
                     
                        за инициативата, озаглавена „Политиката на сближаване в полза на равенството между регионите и на устойчивостта на регионалните култури“: 7 февруари 2021 г.;
                     
                  
                        —
                     
                     
                        за инициативата, озаглавена „Прекратяване на освобождаването от данъчно облагане на авиационното гориво в Европа“: 10 февруари 2021 г.;
                     
                  
                        —
                     
                     
                        за инициативата, озаглавена „Въвеждане на цена на въглеродните емисии с цел борба с изменението на климата“: 22 април 2021 г.;
                     
                  
                        —
                     
                     
                        за инициативата, озаглавена „Ускоряване на научния прогрес в полза на земеделските култури“: 25 април 2021 г.;
                     
                  
                        —
                     
                     
                        за инициативата, озаглавена „Да се изкорени корупцията в Европа, като се спре отпускането на средства за държавите с неефективна съдебна система след срока“: 12 юни 2021 г.;
                     
                  
                        —
                     
                     
                        за инициативата, озаглавена „Действия във връзка с извънредната ситуация в областта на климата“: 23 юни 2021 г.;
                     
                  
                        —
                     
                     
                        за инициативата, озаглавена „Да спасим пчелите и земеделските стопани! Щадящо пчелите селско стопанство за здравословна околна среда“: 30 юни 2021 г.;
                     
                  
                        —
                     
                     
                        за инициативата, озаглавена „Stop Finning — Stop the trade“ (Спрете рязането на перки на акули — спрете търговията): 31 октомври 2021 г.;
                     
                  
                        —
                     
                     
                        за инициативата, озаглавена „ГЛАСОПОДАВАТЕЛИ БЕЗ ГРАНИЦИ, пълни политически права за гражданите на ЕС“: 11 декември 2021 г.;
                     
                  
                        —
                     
                     
                        за инициативата, озаглавена „Въвеждане на безусловни основни доходи (БОД) в целия ЕС“: 25 декември 2021 г.;
                     
                  
                        —
                     
                     
                        за инициативата, озаглавена „Libertà di condividere“: 1 февруари 2022 г.;
                     
                  
                        —
                     
                     
                        за инициативата, озаглавена „Право на лечение“: 1 февруари 2022 г.
                     
                  
         
            Член 3
            Настоящото решение се прилага с обратна сила по отношение на инициативите, чийто срок за събиране е изтекъл между 1 ноември 2020 г. и датата на приемане на настоящото решение.
         
         
            Член 4
            Адресати на настоящото решение са:
            
                        —
                     
                     
                        групата на организаторите на инициативата, озаглавена „Бързо, справедливо и ефективно решение на проблема с изменението на климата“;
                     
                  
                        —
                     
                     
                        групата на организаторите на инициативата, озаглавена „Политиката на сближаване в полза на равенството между регионите и на устойчивостта на регионалните култури“;
                     
                  
                        —
                     
                     
                        групата на организаторите на инициативата, озаглавена „Прекратяване на освобождаването от данъчно облагане на авиационното гориво в Европа“;
                     
                  
                        —
                     
                     
                        групата на организаторите на инициативата, озаглавена „Въвеждане на цена на въглеродните емисии с цел борба с изменението на климата“;
                     
                  
                        —
                     
                     
                        групата на организаторите на инициативата, озаглавена „Ускоряване на научния прогрес в полза на земеделските култури“;
                     
                  
                        —
                     
                     
                        групата на организаторите на инициативата, озаглавена „Да се изкорени корупцията в Европа, като се спре отпускането на средства за държавите с неефективна съдебна система след срока“;
                     
                  
                        —
                     
                     
                        групата на организаторите на инициативата, озаглавена „Действия във връзка с извънредната ситуация в областта на климата“;
                     
                  
                        —
                     
                     
                        групата на организаторите на инициативата, озаглавена „Да спасим пчелите и земеделските стопани! Щадящо пчелите селско стопанство за здравословна околна среда“;
                     
                  
                        —
                     
                     
                        групата на организаторите на инициативата, озаглавена „Stop Finning — Stop the trade“;
                     
                  
                        —
                     
                     
                        групата на организаторите на инициативата, озаглавена „ГЛАСОПОДАВАТЕЛИ БЕЗ ГРАНИЦИ, пълни политически права за гражданите на ЕС“;
                     
                  
                        —
                     
                     
                        групата на организаторите на инициативата, озаглавена „Въвеждане на безусловни основни доходи (БОД) в целия ЕС“;
                     
                  
                        —
                     
                     
                        групата на организаторите на инициативата, озаглавена „Libertà di condividere“;
                     
                  
                        —
                     
                     
                        групата на организаторите на инициативата, озаглавена „Право на лечение“.
                     
                  
         
            Съставено в Брюксел на 17 декември 2020 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 231, 17.7.2020 г., стр. 7.
         
            (2)  Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (ОВ L 130, 17.5.2019 г., стр. 55).